112
Tamo kumbra bole yeqnub qaji naŋgi areboleboleinjreqnu
1 Niŋgi Tamo Koba Qotei aqa ñam soqtoqniy! Niŋgi aqa sorgomq di sosib aqa dal anjam qa tulaŋ arearetŋgeme. Tamo a degyqas di a areboleboleiyqas. 2 Aqa aŋgro naŋgi ñoro koba ti ñam koba ti sqab. A tamo bole unu deqa Qotei na aqa moma kalil naŋgi tulaŋ boletnjrqas. 3 Aqa talq di iŋgi iŋgi koba sqas. Aqa kumbra bole tiŋtiŋ bati gaigai sqas.
4 Tamo di a kumbra bole tiŋtiŋ yeqnu. A are boleiyqajqa kumbra ti dulqajqa kumbra ti dauryeqnu. A degyeqnu deqa a gulbe osim sawa ambruq di sqas di uŋgum. Suwaŋ olo aqaq di brantqas. 5 A aqa iŋgi iŋgi saiaoqnsiq aqa segi qa marosaieqnu deqa a bole sqas. Tamo qudei naŋgi aqa silali yaiyosib olo bunuqna yqajqa minjqab di a naŋgi saidnjrqasai. A silali di naŋgi enjrqas. A kumbra tiŋtiŋ na aqa wau kalil yeqnu. 6 A tamo bole tiŋtiŋ unu deqa a siŋgila na tigelesqas. Deqa gulbe bei na a yala gotraŋyqa keresai. Tamo uŋgasari naŋgi aqa ñam qa are walnjrqasai. Naŋgi aqa ñam qa gaigai are qaloqnsib sqab.
7 Tamo di a gulbe bei bam deqa qusimqa are lawo sqas. A ulaqasai. Gulbe bati qa aqa are miligiq di a Tamo Koba Qotei qa aqa areqalo siŋgilatqas. 8 A gulbe kalil qa are koba qalosaieqnu. Qotei na aqa are miligi siŋgilateteqnu deqa a ulaosaieqnu. A qalie, a qoto buŋyosim aqa jeu tamo naŋgi padaltnjrqas. 9 A na aqa iŋgi iŋgi jeiyoqnsiq tamo uŋgasari sougetejunub qaji naŋgi enjreqnu. Aqa kumbra bole tiŋtiŋ di bati gaigai sqas. Tamo uŋgasari naŋgi aqa kumbra bole di unoqnsib aqa ñam soqteqnub. Deqa a ñam koba ti unu. 10 Ariya tamo uge naŋgi aqa kumbra bole di unoqnsib ŋiriŋoqnsib a qa are ugeinjreqnaqa qalagei anjam ateqnu. Bunuqna tamo uge naŋgi di torei padalqab. Iŋgi bole bole naŋgi oqajqa arearetnjreqnu qaji di naŋgi oqa keresaiinjrqas.